तीन पद और तीन नामांकन
Updated Sat, 13 Oct 2012 12:00 PM IST
मौदहा (हमीरपुर)। राजकीय महाविद्यालय में चुनावों के चलते शुक्रवार को तीन मुख्य पदों पर सिर्फ एक एक प्रत्याशी ने ही नामांकन किया। शनिवार को पर्चा वापसी के समय के बाद इन प्रत्याशियों की विधिवत ताजपोशी हो जाएगी। सबसे पहले उपाध्यक्ष के लिए छात्र कपिल ने पर्चा दाखिल किया। इसके बाद पुस्तकालय मंत्री के लिए प्रदीप कुमार और फिर अध्यक्ष पद के लिए सलमान खान ने नामांकन पत्र दाखिल किया। इस मौके पर पुलिस ने सुरक्षा की कड़ी व्यवस्था की। चुनाव अधिकारी डा.स्नेहलता ने बताया कि शनिवार को इन पर्चों की जांच के बाद नामों की विधिवत घोषणा कर दी जाएगी। कहा कि एक पद पर एक ही प्रत्याशी होने पर यह निर्विरोध घोषित होंगे। शपथ ग्रहण भी शनिवार को होगा।
---------
छात्रनेता बोले - छात्र हित सबसे पहले
अध्यक्ष पद पर चुनाव मैदान में उतरे सलमान खान ने कहा कि महाविद्यालय में शिक्षा का माहौल बनाने के साथ छात्र हितों की रक्षा करेगा। महाविद्यालय में उर्दु व विज्ञान विषयों को शूरू कराने की पहल की जाएगी।
-------
उपाध्यक्ष के प्रत्याशी कपिल ने कहा कि चुनाव में छात्रों का आभारी हैं कि उसके सम्मान मे कोई दूसरा छात्र नहीं आया। वे छात्रों के हित के लिए हर संभव प्रयास करेंगे। ताकि उन्हें एक सकारात्मक माहौल मिल सके
---
पुस्तकालय मंत्री पद के दावेदार प्रदीप कुमार ने कहा है कि यह महत्वपूर्ण पद है। छात्रों को पुस्तकें उपलब्ध कराने व पुस्तकालय विकास के लिए प्राचार्य सहित संबंधित टीचरों से मिलकर प्रयास रहेगा।
-------
ब्रह्मानंद महाविद्यालय में गाजे बाजे के साथ पहुंचे प्रत्याशी
राठ(हमीरपुर)। ब्रह्मानंद महाविद्यालय में शुक्रवार को छात्र नेताओं ने समर्थकों और गाजे बाजे के साथ महाविद्यालय पहुंचकर नामांकन किया। अध्यक्ष, उपाध्यक्ष और महामंत्री पद के लिए पहले दिन 7 पर्चे खरीदे गए। नामांकन प्रक्रिया में अध्यक्ष पद के लिए बीएससी फाइनल के छात्र अंकित तिवारी, बीकाम द्वितीय वर्ष के छात्र वीर सिंह और बीकाम फाइनल के यशपाल सिंह ने पर्चा खरीदा। इसी तरह से उपाध्यक्ष पद के लिए बीएससी कृषि फाइनल के देशराज सिह, और तृतीय वर्ष के छात्र उमेश कुमार और महामंत्री पद के लिए अवधेश कुमार पटेल तथा पवन कुमार राजपूत ने पर्चा खरीदा। संकाय प्रतिनिधि के रूप में बीएड के छात्र राजाभैया और खलक सिंह ने पर्चा खरीदा और उन्हें भरकर दाखिल किए। चुनाव अधिकारी डा. सुरेंद्र सिंह राजपूत ने सभी उम्म्मीदवार छात्रों को चुनाव आचार संहिता की एक एक प्रति दी।
-----
कम उम्र पर खारिज हुआ नामांकन
दो पदों पर एक एक प्रत्याशी होने से निर्विरोध की संभावना
हमीरपुर। छात्रसंघ के चुनाव को लेकर राजकीय महिला महाविद्यालय में उपाध्यक्ष पद की एक प्रत्याशी की उम्र कम होने के चलते पर्चा निरस्त कर दिया गया। इसके चलते दो पदो पर एक एक प्रत्याशी होने के चलते निर्विरोध होने की संभावना है। पीजी कालेज में किसी भी प्रत्याशी का पर्चा जांच के उपरांत खारिज नहीं हुआ है।
गुरुवार को स्थानीय राजकीय महिला महाविद्यालय व राजकीय स्नातकोत्तर महाविद्यालय में नामांकन दाखिल किए गए। वहीं शुक्रवार को पर्चों की जांच करने के साथ वैध प्रत्याशियों की सूची जारी की गई। इसी के तहत राजकीय महिला महाविद्यालय के मुख्य चुनाव अधिकारी डा.सुशीला जोशी ने बताया कि अध्यक्ष पद के लिए संचिता सिंह व सुमन देवी आमने सामने हैं। उपाध्यक्ष के प्रत्याशी मंदाकिनी यादव, प्रियंका गौतम व सर्वेश कुमारी के नामांकन पत्र वैध पाए गए। महामंत्री की प्रत्याशी हिमानी भारती का पर्चा भी वैध मिला। कोषाध्यक्ष पद के लिए रितिका का पर्चा जहां वैध मिला, जबकि प्रतिद्वंदी प्रत्याशी पारूल की उम्र 17 वर्ष से कम होने के चलते पर्चा निरस्त कर दिया गया। इस प्रकार महामंत्री और कोषाध्यक्ष पद पर एक एक प्रत्याशी रह जाने के चलते इनके निर्विरोध चुने जाने की संभावना बढ़ गई है।